Medina (sanger)

Medina Danielle Oona Chapsal (født Andrea Fuentealba Valbak; 30. november 1982 i Risskov, Aarhus), professionelt kendt som Medina, er en dansk-chilensk pop- og R&B-sangerinde og sangskriver. Hun debuterede med albummet Tæt på i 2007, men brød igennem med Velkommen til Medina i 2009, hvorfra førstesinglen "Kun for mig" fra september 2008 blev et stort hit helt ind i 2009, og var den bedst sælgende single dette år i Danmark. Hun har vundet adskillige priser ved Danish Music Awards og Danish DeeJay Awards, haft 10 nummer ét-hits på den danske single-hitliste og arbejdet med kunstnere som bl.a. Thomas Helmig, L.O.C., Burhan G og Kidd.

Medina har i dag solgt mere end 500.000 singler og over 130.000 albums. Hun har udsendt flere end 20 musikvideoer, modtaget guldplader i Tyskland og rundet over 100.000 solgte eksemplarer af det internationale debutalbum Welcome to Medina. Det engelsksprogede album er allerede udgivet i store dele af Europa og udkom i september 2013 i USA. "You and I", hendes første internationale udgivelse, nåede toppen af bl.a. den amerikanske Billboards 'Hot Dance Airplay'- hitliste, og singlen lå også i A-rotation på BBC Radio 1.
 
Medina er født og opvokset i Risskov ved Aarhus med sin danske mor og sin chilenske far, sammen med sin fem år ældre bror og ni år yngre søster. Hun er født Andrea Fuentealba Valbak, men skiftede i 2005 navn til Medina Danielle Oona Valbak efter at have besøgt en numerolog.

Før sin musikkarriere stod hun i en sandwichbar i Den Gamle Arkade på Vesterbro i København og sang med på sin egen musik, indtil producerteamet Providers, der står bag hits for blandt andre L.O.C., Outlandish, Burhan G og Ataf, opdagede hende.

Musikkarriere 

Hun udgav i 2007 debutalbummet Tæt på, der bl.a. indeholdt singlen "Et øjeblik", der gæstedes af rapperen Joe True. Senere udkom to sange på soundtracket til den danske film Fidibus, instrueret af Hella Joof.

I september 2008 fik Medina sit gennembrud med den dobbelte platin-sælgende single "Kun for mig". Den lå i 52 uger på den danske hitliste, heraf seks uger som nr. 1. Desuden var sangen den mest solgte i hele 2009, samt den fjerdemest spillede sang i radioen. Sangen er også blevet udgivet i to forskellige versioner hvor hhv. Burhan G og L.O.C. medvirker.

Den 31. august 2009 udkom Medinas andet album Velkommen til Medina, der bar præg af en mere elektronisk lyd, produceret af Providers og Motrack. Foruden singlen "Kun for mig" har titelsangen "Velkommen til Medina", "Ensom" og "Vi to" været store hits, og tilsammen solgt mere end 200.000 eksemplarer.

I september 2009 blev en engelsksproget udgave af "Kun for mig" med titlen "You and I" udgivet på det britiske pladeselskab Parlophone (Coldplay, Pet Shop Boys, Kylie Minogue m.fl.). Den engelske tekst er blevet til i et samarbejde mellem de to danske sangskrivere Adam Powers (Infernal, Kylie Minogue, m.fl.) og Julie Steincke. Sangen er bl.a. blevet remixet af den canadiske producer Deadmau5 og spillet på BBC Radio 1 af DJ'en Pete Tong, hvor den også har ligget på "The A List" (de 20 mest spillede sange). "You and I" opnåede en placering som nr. 39 på den britiske singlehitliste, og nr. 1 på musikmagasinet Music Weeeks hitliste Upfront Club Chart. Hun optrådte med sangen til finalen i den græske udgave af X Factor den 12. februar 2010.

Medina medvirkede desuden den første single fra Thomas Helmigs album Tommy Boy, "100 dage", som udkom 28. september 2009. Hun sang også på tredje single fra Burhan G's selvbetitlede tredje album, "Mest ondt", der udkom den 8. marts 2010. Begge sange har ligget nr. 1 på hitlisten og var store radiohits.

Under en koncert i Ishøj i juni 2010 blev Medina angrebet af enkelte blandt publikum, der smed æg efter hende og forsøgte at afbryde strømforsyningen til scenen. De pågældende ville på denne måde demonstrere deres utilfredshed med, at Medina har taget samme navn som byen Medina, der er en af de helligste i religionen islam. Medina standsede koncerten midlertidligt og skældte de pågældende ud med ordene: "Jeg synes, at det er rigtig respektløst, at I kommer og fucker det op på den måde. Jeres forældre burde skamme sig!". Kort efter blev koncerten afbrudt på foranledning af sikkerhedsvagterne.

Den 23. juli 2010 udkom Medinas tredje album, Welcome to Medina, i Tyskland, Schweiz og Østrig. Albummet indeholder engelsksprogede versioner af de fire singler fra Velkommen til Medina samt syv nye sange. Den første single, "You and I", har solgt 150.000 eksemplarer i Tyskland. Andensinglen bliver "Lonely", en engelsk version af "Ensom".

Medina udgav den 2. november 2010 selvbiografien Tæt på i samarbejde med forfatteren Lotus Turéll. Biografien er blevet til på baggrund af dagbogsnotater indtalt på en diktafon fra januar til juli 2010.

Ved Danish Music Awards 2010 vandt Medina seks priser i kategorierne årets danske album for Velkommen til Medina, årets danske kvindelige kunstner, årets nye danske navn, årets danske sangskriver (sammen med Providers), samt årets danske hit for singlen "Vi to".

Medina medvirkede i komediefilmen Klovn - The Movie, der havde premiere den 16. december 2010, og blev årets mest sete danske film.

I slutningen af januar 2011 skrev Medina kontrakt med det amerikanske pladeselskab Ultra Records, der beskæftiger sig med dancemusik. Aftalen betyder at Medinas engelsksprogede album og singler vil blive udgivet i USA, Canada og Mexico.

Den 30. maj 2011 udkom singlen "For Altid". Singlen debuterede som nr. 1 på track listen og holdt førstepladsen i 3 uger. Efter 9 uger lå "For Altid" fortsat nr. 2 på track listen og modtog platin. Medina er til dato eneste kvindelige artist i 2011, der har modtaget platin for en single.

Medina har sideløbende med sangkarrieren haft forskellige modeljobs. Mest opmærksomhed har hun fået i reklamer for Reebok, hvor hun i flere omgange har fungeret som frontfigur.

Privatliv 
Hun har i flere år dannet par med sangeren Christopher, men i januar 2014 endte Christopher deres forhold. De er stadig den dag i dag rigtig gode venner, og Christopher har udtalt at de stadig elsker hinanden.

Medina har også dannet par med den danske model Mikkel Gregers Jensen. To måneder efter dette brud dannede Medina par med modellen Sebastian Lund. Parret blev forlovet under en rejse til Toscana. I 2017 brød parret dog forlovelsen og er ikke sammen længere.

Medina skiftede i 2018 navn til Frederikke Hansen inden en retssag omhandlende spiritus- og narkokørsel. Efter retssagens afslutning, blev navnet skiftet tilbage til Medina Valbak.

Medina blev i juni 2020 gift med Malo Chapsal. Parret bekræftede i august 2020, at de ventede deres første barn, en søn der blev født i februar 2021.

Diskografi 

Danske album
 Tæt på (2007)
 Velkommen til Medina (2009)
 For altid (2011)
 Grim (2018)

Engelske album
 Welcome to Medina (2010)
 Forever (2012)
 We Survive (2016)

Priser og nomineringer

Referencer

Eksterne henvisninger 
 
 
 

 
Sangere fra Danmark
Sangskrivere fra Danmark
Popsangere
Dansksprogede forfattere fra Danmark
Personer fra Aarhus